Eirik Veum

Eirik Veum (født 13. februar 1975) er en norsk kommunikasjonsrådgiver, forfatter og tidligere journalist.
Fra 2002 til 2022 jobbet Veum som reporter og vaktsjef i NRKs nyhetsavdeling. De siste årene tilhørte han utenriksredaksjonen og rapporterte fra land som Syria, DR Kongo, Afghanistan og Ukraina. 
Som forfatter har han blant annet satt søkelyset på frontkjemperne under andre verdenskrig. I boken De som falt har han en kort biografi om alle de 836 nordmenn som falt i tysk tjeneste av et totalt antall som neppe overgikk 6000. Blant annet har han skrevet om nordmenn som deltok i grove krigsforbrytelser og de som var med under sluttkampene om Berlin i april og mai 1945. Bildene i boken er fra samlingen til Geir Brenden fra Gjøvik. Boken kom senere ut i en oppdatert versjon i 2017 under navnet Deres ære var troskap. Antallet falne var nå oppjustert til 884.  
I 2012 utgav han et verk om Statspolitiets historie under krigen som ble første del av trilogien Nådeløse nordmenn. Der identifiserte han nordmenn som var involvert i krigsforbrytelser som mishandling, tortur eller drap. Året etter fulgte han opp med et nytt bind i denne serien, om Hirden og i 2014 kom det avsluttende bindet om nordmenn i det tyske sikkerhetspolitiet. Mer enn 3200 nordmenn som var involvert i slike forbrytelser ble identifisert i de tre bøkene. 
I 2016 ga han ut boken Det svenske sviket om Sveriges opptreden under andre verdenskrig overfor Norge og nordmenn. Boken ble utgitt i Sverige høsten 2017 under tittelen Det svenska sveket 1940-1945. I 2019 kom De døde for Norge om falne nordmenn i alliert tjeneste. I 2022 ble De kalte dem rottejegere utgitt. Den tok for seg alle likvidasjonene utført av den norske motstandsbevegelsen under andre verdenskrig.
I 2022 ble han ansatt som kommunikasjonsrådgiver i Politiets sikkerhetstjeneste.


== Bibliografi ==
De som falt - nordmenn drept i tysk krigstjeneste sammen med Geir Brenden, NRK Aktivum 2009, ISBN 9788282112888
Nådeløse nordmenn - Statspolitiet 1941 - 1945, Kagge Forlag, 2012 ISBN 9788248911746
Nådeløse nordmenn - Hirden 1933 - 1945, Kagge Forlag, 2013, ISBN 9788248910510
Nådeløse nordmenn - Gestapo 1940 - 1945, Kagge Forlag, 2014, ISBN 9788248915072
Det svenske sviket - 1940-1945, Kagge Forlag, 2016, ISBN 9788248918509
Deres ære var troskap, i samarbeid med Geir Brenden og Torgeir Lindtvedt Dalen, Kagge Forlag, 2017, ISBN 978828114998
De døde for Norge, i samarbeid med Torgeir Lindtvedt Dalen, Kagge Forlag, 2019, ISBN 9788248924456
De kalte dem rottejegere, Kagge Forlag, 2022, ISBN 9788248929727.


== Referanser ==


== Eksterne lenker ==
(en) Eirik Veum på Internet Movie Database 
Halvor Tjørn: -Hele Østfronten var et slaktehus
https://www.nrk.no/kultur/_-veum-tjener-masse-penger-pa-folks-lidelser-1.12037892
http://www.adressa.no/kultur/bok/article6603489.ece
http://www.vg.no/rampelys/bok/bokanmeldelser/bokanmeldelse-eirik-veum-naadeloese-nordmenn-gestapo/a/23334774/
http://www.vg.no/rampelys/bok/bokanmeldelser/eirik-veum-naadeloese-nordmenn-hirden/a/10153422/
http://www.vg.no/nyheter/innenriks/historie-og-arkeologi/norsk-sadisme-rystet-gestapo/a/23334670/
https://www.tvedestrandsposten.no/eirik-veum/anmeldelse/flosta/vond-og-brutal-men-nodvendig/r/5-52-179
https://web.archive.org/web/20170211080320/http://www.bokstaver.no/anmeldelser/fakta-dokumentar/399-viktig-bok-om-statspolitiet.htm
https://www.vg.no/nyheter/innenriks/i/1Qg1J/roede-kors-vil-reise-minnested-for-paaroerende-til-nordmenn-som-falt-i-kamp-for-hitler